Uznesenie Európskeho parlamentu o situácii v oblasti ľudských práv v Etiópii



Úradný vestník 157 E , 06/07/2006 S. 0495 - 0495



P6_TA(2005)0305 Ľudské práva v Etiópii Uznesenie Európskeho parlamentu o situácii v oblasti ľudských práv v Etiópii Európsky parlament, - so zreteľom na svoje predchádzajúce uznesenia o Etiópii, - so zreteľom na článok 115 ods. 5 rokovacieho poriadku, A. so zreteľom na násilné potlačenie prejavov nesúhlasu, ku ktorým došlo 8. júna 2005 v nadväznosti na odloženie vyhlásenia konečných výsledkov parlamentných volieb z 15. mája 2005 (36 mŕtvych, viac ako 100 zranených a niekoľko tisíc osôb zadržaných), B. keďže etiópske zákony stanovujú, že každá zadržaná osoba musí byť predvedená pred sudcu do 48 hodín, C. keďže voľby doteraz prebehli bez väčších incidentov a viera obyvateľstva Etiópie v demokraciu sa prejavila približne 90 % účasťou voličov, ktorí prišli 15. mája 2005 voliť, D. keďže volebná komisia dostala 299 sťažností týkajúcich sa podvodov a rozhodla začať preskúmavanie v 135 volebných obvodoch, E. keďže na základe výsledkov týchto preskúmavaní by v niektorých volebných obvodoch bolo možné rozhodnúť o novom sčítaní volebných hlasov alebo dokonca o zorganizovaní nových volieb, F. keďže vyhlásenie konečných výsledkov naplánované na 8. júna 2005 a následne na 8. júla 2005, bude musieť byť odložené do doby, kým sa nezistí výsledok preskúmavania sťažností, G. keďže hlasovanie o voľbe 23 poslancov z regiónu Somálska sa bude musieť uskutočniť v auguste 2005, H. keďže vláda a opozičné strany sa 10. júna 2005 v spoločnom vyhlásení zaviazali "hľadať riešenie pre všetky problémy zákonnými a mierovými prostriedkami", I. keďže politická stabilita Etiópie je podstatná pre všetky krajiny tzv. Afrického rohu, 1. odsudzuje násilné represie spáchané na civilistoch a na vedúcich predstaviteľoch opozície a ich prívržencoch, ako aj zabitie minimálne 36 osôb; 2. vyjadruje svoje sympatie a solidaritu etiópskemu ľudu a vyslovuje úprimnú sústrasť rodinám obetí; 3. želá si, aby nestranný vyšetrovací výbor zistil, ktoré osoby sú zodpovedné za tragické udalosti z 8. júna 2005 a aby boli tieto osoby odovzdané súdnym orgánom; 4. žiada prepustenie novinárov a ostatných osôb, proti ktorým neboli vznesené žiadne obvinenia, a aby sa so zadržiavanými osobami zaobchádzalo pri čo najprísnejšom dodržiavaní zákonov a ústavy Etiópie a v súlade s medzinárodnými právnymi normami týkajúcimi sa dodržiavania ľudských práv; 5. víta nedávne prepustenie približne 4000 zadržiavaných osôb ako aj oznámenie vlády, že osoby zadržiavané vo vojenskom tábore pri Ziway sa budú môcť odteraz stretávať so svojimi rodinami a budú mať prístup k Medzinárodnému výboru Červeného kríža; v tejto súvislosti zdôrazňuje kľúčovú úlohu, ktorú môže a musí zohrávať Medzinárodný výbor Červeného kríža, pokiaľ ide o pomoc zadržiavaným osobám a vyšetrovanie situácie týkajúcej sa dodržiavania ľudských práv vo väzniciach; 6. víta skutočnosť, že zástupcovia opozície ako aj medzinárodní pozorovatelia môžu byť prítomní pri preskúmavaní volebných sťažností, aby sa docielili výsledky, ktoré sa nebudú spochybňovať; 7. žiada, aby sa dôsledne dodržiavala dohoda z 10. júna 2005 medzi vládou opozičnými stranami, a želá si, aby Európska únia naďalej prispievala k mierovému a demokratickému riešeniu etiópskej politickej krízy, najmä vysielaním pozorovateľov zúčastňujúcich sa na procese preskúmavania volebných sťažností; 8. vyzýva Európsku úniu a medzinárodné spoločenstvo, aby boli naďalej ostražití a urobili všetko pre to, aby prispeli k mierovému urovnaniu súčasného napätia a umožnili tak, aby sa demokratizačný proces v Etiópii neprerušil; 9. žiada etiópsku vládu, aby okamžite zrušila reštriktívne opatrenia, ktoré bránia šíreniu informácií o činnostiach a názoroch opozície v médiách a žiada, aby sa v spolupráci s médiami urýchlene vypracoval etický kódex o tlači; 10. poveruje svojho predsedu, aby toto uznesenie postúpil Rade a Komisii a vláde Etiópie. --------------------------------------------------